**ZMLUVA O OPERATÍVNOM NÁJME MOTOROVÝCH VOZIDIEL A POSKYTOVANÍ SLUŽIEB S TÝM SPOJENÝCH**

**(ďalej aj „leasingová zmluva“)**

uzavretá podľa § 630 a nasl. a § 269 ods. 2 zákona č. 513/1991 Zb. Obchodný zákonník v znení neskorších predpisov

( ďalej len „Obchodný zákonník“)

**Článok I**

**Zmluvné strany**

1. **Nájomca:**

Názov: **Národná banka Slovenska**

Sídlo: Imricha Karvaša 1, 813 25 Bratislava

Zastúpený: < vyplní VO>

Oprávnený rokovať vo veciach zmluvy:

<vyplní VO>

Oprávnený rokovať vo veciach technických:

<vyplní VO>

IČO: 30 844 789

IČ DPH: SK2020815654

DIČ: 2020815654

Bankové spojenie: Národná banka Slovenska

Číslo účtu v tvare IBAN: SK07 0720 0000 0000 0000 1919

SK06 0720 0000 0000 0000 2129 <platí pre zahraničného prenajímateľa>

NBS je zriadená zákonom NR SR č. 566/1992 Zb. o Národnej banke Slovenska v znení neskorších predpisov

(ďalej len „nájomca“ v príslušnom gramatickom tvare)

1. **Prenajímateľ:**

Obchodné meno: <vyplní uchádzač>

Sídlo: <vyplní uchádzač>

Zapísaný: <vyplní uchádzač>

Zastúpený: <vyplní uchádzač>

Oprávnený rokovať vo veciach zmluvy:

<vyplní uchádzač>

Oprávnený rokovať vo veciach technických:

<vyplní uchádzač>

IČO: <vyplní uchádzač>

IČ DPH: <vyplní uchádzač>

DIČ: <vyplní uchádzač>

Bankové spojenie: <vyplní uchádzač>

Číslo účtu v tvare IBAN: <vyplní uchádzač>

(ďalej len „prenajímateľ“ v príslušnom gramatickom tvare)

(nájomca a prenajímateľ spolu aj ako „zmluvné strany“)

**Preambula**

Túto zmluvu uzatvárajú zmluvné strany ako výsledok realizácie verejného obstarávania podľa § 66 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok II**

**Predmet zmluvy**

1. Prenajímateľ sa touto leasingovou zmluvou zaväzuje prenechať nájomcovi na dočasné užívanie 10 kusov osobných motorových vozidiel (ďalej ako „motorové vozidlá“ alebo „predmet nájmu“) podľa článku III tejto leasingovej zmluvy a poskytnúť mu služby s tým spojené, a to všetko v rozsahu a za podmienok ďalej uvedených v tejto leasingovej zmluve.
2. Nájomca sa zaväzuje za užívanie motorových vozidiel a poskytnuté služby s tým spojené platiť prenajímateľovi mesačné splátky vo výške a spôsobom dohodnutým v článku V tejto leasingovej zmluvy (ďalej len ako „nájomné“).

**Článok III**

**Predmet nájmu**

1. Predmetom nájmu je 10 kusov motorových vozidiel, ktorých podrobná špecifikácia tvorí prílohu č. 1 tejto leasingovej zmluvy.
2. Všetky motorové vozidlá, ktoré sa prenajímateľ zaväzuje prenechať nájomcovi na dočasné užívanie, budú vybavené zabezpečovacím systémom voči odcudzeniu vozidiel. Motorové vozidlá musia byť nové, nejazdené, vyrobené v roku 2020, v prvotriednej kvalite a so zabezpečeným servisom. Motorové vozidlá nesmú byť monitorované.
3. Motorové vozidlá musia spĺňať všetky zákonné a technické podmienky na premávku na pozemných komunikáciách v zmysle platných všeobecne záväzných právnych predpisov v Slovenskej republike a právnych predpisov Európskej únie, technická spôsobilosť vozidiel sa požaduje podľa zákona NR SR č. 106/2018 o prevádzke vozidiel v cestnej premávke a o zmene a doplnení niektorých zákonov v znení neskorších predpisov.

**Článok IV**

**Doba nájmu a preberacie podmienky**

1. Prenajímateľ je povinný odovzdať nájomcovi motorové vozidlá v lehote do 24 týždňov odo dňa účinnosti tejto leasingovej zmluvy. Prenajímateľ je povinný písomne informovať nájomcu o pripravenosti motorových vozidiel k odovzdaniu a prevzatiu, a o termíne ich odovzdania a prevzatia.
2. Doba trvania nájmu je 48 mesiacov odo dňa prevzatia motorových vozidiel uvedených v preberacom protokole podľa bodu 4.4. tohto článku leasingovej zmluvy. Za deň uplynutia doby nájmu, na ktorú bola leasingová zmluva uzavretá, sa považuje kalendárny deň rovnajúci sa kalendárnemu dňu prevzatia motorových vozidiel podľa protokolu o odovzdaní a prevzatí motorového vozidla plus doba nájmu. (Príklad pre výpočet: ak došlo k prevzatiu motorových vozidiel 12. 01. 2020 pri dobe nájmu 48 mesiacov, doba nájmu končí 12. 01. 2024.)
3. Prenajímateľ je povinný spolu s motorovými vozidlami dodať nájomcovi aj nasledovné doklady a dokumenty:
   * osvedčenie o evidencii vozidla časť I v slovenskom jazyku,
   * servisnú knižku v slovenskom jazyku,
   * návod na obsluhu a údržbu motorového vozidla v slovenskom alebo českom jazyku,
   * záručný list na motorové vozidlo,
   * doklad o zaplatení povinného zmluvného poistenia a havarijného poistenia, medzinárodnú automobilovú poisťovaciu kartu – zelenú kartu,
   * všetky kľúče od vozidla minimálne však 2 ks,
   * manuál (katalóg) prenajímateľa pre nadmerné opotrebenie vozidla – Driver set.
4. Motorové vozidlá prenajímateľ odovzdá a nájomca preberie spolu s dokladmi a dokumentami podľa predchádzajúceho bodu tohto článku leasingovej zmluvy na základe preberacích protokolov, ktoré budú podpísané oprávnenými zástupcami oboch zmluvných strán. Každý preberací protokol bude ďalej obsahovať minimálne identifikáciu zmluvných strán, identifikáciu jednotlivých preberaných motorových vozidiel, čísla evidenčných značiek preberaných motorových vozidiel a dátum prevzatia motorových vozidiel.
5. Prenajímateľ je povinný umožniť nájomcovi pred prevzatím motorových vozidiel ich kontrolu.
6. Prenajímateľ sa zaväzuje, že dodané motorové vozidlá budú v čase prevzatia spôsobilé na premávku na pozemných komunikáciách a budú obsahovať povinnú výbavu v súlade so všeobecne záväznými právnymi predpismi Slovenskej republiky.
7. Prenajímateľ a nájomca sa dohodli na maximálnom nájazde 20 000 kilometrov za 12 mesiacov trvania doby nájmu pre každé z motorových vozidiel samostatne.
8. Miesto dodania a prevzatia predmetu nájmu je miesto sídla nájomcu – Národná banka Slovenska, ústredie, ul. Imricha Karvaša 1, 813 25 Bratislava, ak sa zmluvné strany písomne nedohodnú inak.
9. Prenajímateľ zabezpečí prihlásenie motorových vozidiel do evidencií na príslušných orgánoch. Zmeny v evidencií vozidiel a prípadné odhlásenie vozidiel taktiež zabezpečí prenajímateľ.
10. Prenajímateľ je povinný bezodkladne najneskôr do piatich pracovných dní odo dňa nadobudnutia účinnosti tejto leasingovej zmluvy písomne doručiť nájomcovi zoznam kontaktných osôb prenajímateľa, a to v rozsahu: meno a priezvisko, telefónne číslo, emailová adresa (ďalej len „zoznam kontaktných osôb prenajímateľa“). Každá zmena v zozname kontaktných osôb prenajímateľa musí byť zaslaná nájomcovi formou doporučeného listu podpísaného oprávneným zástupcom prenajímateľa najneskôr tri dni pred vykonaním zmeny.
11. Nájomca je povinný bezodkladne najneskôr do piatich pracovných dní odo dňa nadobudnutia účinnosti tejto leasingovej zmluvy písomne formou doporučeného listu doručiť prenajímateľovi zoznam kontaktných osôb nájomcu, a to v rozsahu: meno a priezvisko, telefónne číslo, emailová adresa (ďalej len „zoznam kontaktných osôb nájomcu“). Každá zmena v zozname kontaktných osôb nájomcu musí byť zaslaná prenajímateľovi formou doporučeného listu podpísaného oprávneným zástupcom nájomcu najneskôr tri dni pred vykonaním zmeny.

**Článok V**

**Nájomné a platobné podmienky**

* 1. Nájomné podľa tejto zmluvy je stanovené dohodou zmluvných strán v súlade so zákonom NR SR č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.
  2. Bližšia špecifikácia nájomného za motorové vozidlá je uvedená v prílohe č. 2 tejto leasingovej zmluvy, ktorá tvorí jej neoddeliteľnú súčasť.
  3. V  nájomnom podľa tejto leasingovej zmluvy sú zahrnuté všetky náklady súvisiace s predmetom nájmu a s plnením služieb vyplývajúcich pre prenajímateľa z plnenia tejto leasingovej zmluvy, vrátane zabezpečenia servisu, pneuservisu, asistenčných služieb, cestnej dane, diaľničnej známky, poskytnutia náhradného vozidla a poistenia podľa tejto leasingovej zmluvy. V nájomnom podľa tejto leasingovej zmluvy nie sú zahrnuté náklady na opravy vzniknuté v dôsledku nedodržania intervalov pravidelných servisných prehliadok predpísaných výrobcom motorových vozidiel.
  4. Náklady na pohonné hmoty, náklady na čistenie a umývanie motorových vozidiel znáša nájomca.
  5. Prenajímateľ je oprávnený jedenkrát za 12 mesiacov trvania nájmu skontrolovať u nájomcu počet skutočne najazdených kilometrov každého z prenajatých motorových vozidiel za uplynulých 12 mesiacov trvania nájmu s dohodnutým maximálnym nájazdom kilometrov motorového vozidla uvedeným v článku IV bode 4.7. tejto leasingovej zmluvy, ktorý bol stanovený pri uzatváraní tejto leasingovej zmluvy. Zmena výšky nájomného podľa bodu 5.2. tohto článku zmluvy je možná iba na návrh prenajímateľa a po písomnej akceptácii nájomcom, a to len v prípade odchýlky od plánovaného nájazdu viac ako 15% ročne, t. j. ak má motorové vozidlo najazdených počas uplynulých 12 mesiacov trvania nájmu motorového vozidla viac ako o 15 % kilometrov naviac oproti dohodnutému maximálnemu nájazdu kilometrov podľa článku IV bodu 4.7. tejto leasingovej zmluvy. Za predpokladu splnenia podmienok uvedených v predchádzajúcej vete je prenajímateľ oprávnený vykonať zmenu výšky mesačného nájomného s účinnosťou od najbližšej splátky nájomného, pričom je povinný bez zbytočného odkladu písomne informovať o tejto skutočnosti nájomcu. V prípade akceptácie zmeny výšky nájomného zo strany nájomcu sa pomerne zmení aj dohodnutý počet najazdených kilometrov za konkrétny rok. V prípade neakceptácie návrhu zmeny výšky nájomného platí, že cena za naviac najazdené kilometre je 0,35 €/km.
  6. Nájomca sa zaväzuje platiť nájomné riadne a včas podľa tejto leasingovej zmluvy a prenajímateľom vystaveného splátkového kalendára. Nájomca bude platiť nájomné vo forme mesačných splátok vo výške podľa prílohy č. 2 tejto leasingovej zmluvy. Splátkový kalendár doručí prenajímateľ nájomcovi bez zbytočného odkladu najneskôr však do siedmich pracovných dní odo dňa odovzdania motorových vozidiel na základe preberacích protokolov. V prípade oneskoreného doručenia splátkového kalendára nie je nájomca v omeškaní s úhradou mesačnej splátky nájomného. Prenajímateľ rozčlení čiastky vsplátkovom kalendári podľa jednotlivých nákladov súvisiacich s predmetom nájmu a plnením služieb vyplývajúcich z tejto leasingovej zmluvy.
  7. Zmluvné strany sa dohodli na možnosti primeranej úpravy nájomného podľa bodu 5.2. tohto článku leasingovej zmluvy z dôvodov zvýšenia nákladov prenajímateľa vyplývajúcich z legislatívnych zmien právnych predpisov. Úpravu ceny z dôvodov podľa predchádzajúcej vety tohto bodu leasingovej zmluvy je možné dohodnúť len písomným dodatkom na návrh prenajímateľa najskôr po uplynutí 6 mesiacov odo dňa účinnosti tejto leasingovej zmluvy po preukázaní zvýšenia nákladov prenajímateľa a po odsúhlasení zo strany nájomcu, a len v súlade s § 18 ods. 1 písm. a) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
  8. Deň prevzatia motorových vozidiel nájomcom od prenajímateľa, uvedený v preberacích protokoloch, je rozhodujúcim dňom pre určenie technického mesiaca, za ktorý je nájomné splatné. Ak v príslušnom mesiaci nie je deň, ktorý sa číselne zhoduje s dňom prevzatia vozidla v dôsledku menšieho počtu dní, pripadne deň konca a začiatku technického mesiaca na posledný deň príslušného mesiaca.
  9. Jednotlivé splátky nájomného sú splatné vždy posledný deň technického mesiaca, za ktorý je nájomné splatné. Ak deň splatnosti mesačnej splátky v zmysle vyššie uvedeného pripadne na sobotu, nedeľu alebo štátny sviatok, je dňom splatnosti najbližší nasledujúci pracovný deň.
  10. Úhrada splátok bude prebiehať bezhotovostným prevodom na účet prenajímateľa.
  11. K nájomnému podľa bodu 5.2. tohto článku zmluvy bude účtovaná DPH podľa platného všeobecne záväzného právneho predpisu účinného v čase fakturácie, resp. vystavenia splátkového kalendára. V prípade, že prenajímateľ nie je platiteľom DPH a počas trvania zmluvného vzťahu sa ním stane, táto skutočnosť nebude mať vplyv na zvýšenie zmluvne dohodnutej ceny. Za správne vyčíslenie výšky DPH zodpovedá v plnom rozsahu prenajímateľ.
  12. Všetky prípadné ďalšie pohľadávky bude prenajímateľ fakturovať nájomcovi v lehote splatnosti uvedenej vo výzve resp. účtovnom doklade, nie kratšej ako 15 dní odo dňa doručenia faktúry nájomcovi.
  13. Zmluvné strany sa dohodli a výslovne súhlasia s tým, že prenajímateľ bude zasielať len elektronické faktúry z e-mailovej adresy prenajímateľa <vyplní uchádzač> na e-mailovú adresu nájomcu [faktury.ofr@nbs.sk](mailto:faktury.ofr@nbs.sk) vo formáte PDF. Zmluvné strany vyhlasujú, že majú výlučný prístup k uvedeným e-mailovým adresám. Zmluvné strany sú oprávnené zmeniť e-mailové adresy a to len písomne s uvedením novej e-mailovej adresy, pričom z dôvodu tejto zmeny nie je potrebné uzatvoriť dodatok k tejto zmluve.  Prenajímateľ nie je povinný podpísať elektronickú faktúru zaručeným elektronickým podpisom. Elektronická faktúra musí spĺňať všetky náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov. Zmluvné strany sú povinné bezodkladne písomne oznámiť druhej strane akúkoľvek zmenu, ktorá by mohla mať vplyv na doručovanie elektronických faktúr, najmä zmenu kontaktnej e-mailovej adresy.
  14. V prípade, že faktúra nebude po vecnej a formálnej stránke správne vyhotovená, nebude obsahovať všetky údaje podľa aktuálne platného zákona o dani z pridanej hodnoty alebo bude obsahovať nesprávne údaje, nájomca ju vráti na prepracovanie (doplnenie) s uvedením nedostatkov, ktoré sa majú odstrániť a pre ktoré bola vrátená. Nová lehota splatnosti začne plynúť dňom doručenia prepracovanej (doplnenej) faktúry nájomcovi.
  15. Prenajímateľ, ktorý uvedie na faktúre daň sa zaväzuje, že odvedie daň správcovi dane v lehote ustanovenej v § 78 ods.1 zákona o dani z pridanej hodnoty. Porušenie tejto daňovej povinnosti vyplývajúcej zo všeobecne záväzného právneho predpisu je podstatným porušením tejto zmluvy a oprávňuje nájomcu na okamžité odstúpenie od tejto zmluvy. (Text tohto bodu zmluvy platí pre tuzemského prenajímateľa, zahraničný prenajímateľ text tohto bodu odstráni).
  16. Prenajímateľ najneskôr do doby vyhotovenia prvej faktúry predloží nájomcovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania zmluvy prenajímateľ predmetné potvrdenie predloží nájomcovi na začiatku každého nového zdaňovacieho obdobia. Prenajímateľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania zmluvy bude o tejto skutočnosti nájomcu bezodkladne písomne informovať. Prenajímateľ vyhlasuje, že je konečným príjemcom dohodnutej ceny predmetu zmluvy. (Text tohto bodu zmluvy platí pre zahraničného prenajímateľa, tuzemský prenajímateľ tento text odstráni).
  17. Prenajímateľ ďalej nie je oprávnený postúpiť a ani založiť akékoľvek svoje pohľadávky voči nájomcovi vzniknuté na základe alebo v súvislosti s touto leasingovou zmluvou alebo s plnením záväzkov podľa tejto leasingovej zmluvy bez predchádzajúceho písomného súhlasu nájomcu. Prenajímateľ nie je oprávnený jednostranne započítať akúkoľvek svoju pohľadávku voči nájomcovi vzniknutú z akéhokoľvek dôvodu proti pohľadávke nájomcu voči prenajímateľovi vzniknutej na základe alebo v súvislosti s touto leasingovou zmluvou bez predchádzajúceho písomného súhlasu nájomcu.

**Článok VI**

**Subdodávatelia**

* 1. Prenajímateľ potvrdzuje, že podľa § 41 ods. 3 zákona o verejnom obstarávaní uviedol v prílohe č. 3 tejto leasingovej zmluvy údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Prenajímateľ je povinný písomne oznámiť kupujúcemu akúkoľvek zmenu údajov o subdodávateľovi uvedených v predchádzajúcej vete do 3 pracovných dní odo dňa uskutočnenia tejto zmeny. Plnenie predmetu zmluvy prostredníctvom subdodávateľa nezbavuje prenajímateľa povinnosti a zodpovednosti za riadne plnenie predmetu zmluvy v zmysle tejto leasingovej zmluvy.
  2. V prípade zmeny subdodávateľa je prenajímateľ povinný písomne oznámiť nájomcovi údaje o navrhovanom subdodávateľovi a o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia najmenej 4 (štyri) pracovné dni pred jeho plánovaným využitím. Počas trvania tejto zmluvy je prenajímateľ oprávnený zmeniť subdodávateľa uvedeného v prílohe č. 3 tejto leasingovej zmluvy výlučne na základe predchádzajúceho písomného oznámenia a predchádzajúceho písomného odsúhlasenia nájomcu.
  3. Prenajímateľ je povinný zabezpečiť, aby jeho subdodávatelia v zmysle § 2 ods. 5 písm. e) zákona o verejnom obstarávaní a § 2 ods. 1 písm. a) bod 7 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“), ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle zákona č. 315/2016 Z. z.
  4. Za účelom preukázania splnenia povinnosti v zmysle prechádzajúceho bodu tohto článku zmluvy je prenajímateľ povinný kedykoľvek na výzvu nájomcu bezodkladne, najneskôr však do 3 pracovných dní, predložiť nájomcovi všetky zmluvy so subdodávateľmi identifikovanými v prílohe č. 3 zmluvy, resp. následne zmenenými postupom podľa bodu 6.2. tohto článku zmluvy a zároveň predložiť zoznam všetkých subdodávateľov v zmysle § 2 ods. 1 písm. a) bodu 7 zákona č. 315/2016 Z. z., ktorí napĺňajú definičné znaky partnera verejného sektora v zmysle § 2 ods. 1 písm. a) bodu 7 a § 2 ods. 2 zákona č. 315/2016 Z. z., v dôsledku ich participácie na plnení tejto leasingovej zmluvy. Za úplnosť a pravdivosť poskytnutých údajov nesie plnú zodpovednosť prenajímateľ.
  5. V prípade, ak prenajímateľ poruší povinnosť v zmysle bodu 6.3. tohto článku zmluvy, a teda bude táto zmluva plnená (resp. budú na jej plnení participovať) subdodávateľmi, ktorí si riadne nesplnili svoju zákonnú povinnosť zápisu (resp. jeho udržiavania) do registra partnerov verejného sektora, má nájomca právo na zmluvnú pokutu od prenajímateľa vo výške 5000,00 eur.
  6. V prípade omeškania prenajímateľa so splnením povinnosti v zmysle bodu 6.4. tohto článku zmluvy, má nájomca právo na zmluvnú pokutu vo výške 500,00 eur, a to za každý aj začatý deň omeškania.

**Článok VII**

**Poistenie vozidiel, diaľničné poplatky**

* 1. Prenajímateľ zabezpečí povinné zmluvné poistenie zodpovednosti za škodu spôsobenú prevádzkou motorového vozidla.
  2. Prenajímateľ je ďalej povinný počas trvania tejto leasingovej zmluvy zabezpečiť havarijné poistenie predmetu nájmu na účtovnú hodnotu predmetu nájmu so spoluúčasťou 0%, a to proti všetkým rizikám podľa bodu 7.3. tohto článku leasingovej zmluvy pre geografické územie celej Európy.
  3. Havarijné poistenie podľa prechádzajúceho ustanovenia tohto článku zmluvy musí kryť minimálne nasledovné riziká:

1. pre prípad poškodenia alebo zničenia dôsledku havárie a stretu so zverou atď.,
2. pre prípad poškodenia alebo zničenia v dôsledku živelnej udalosti,
3. pre prípad odcudzenia vozidla alebo jeho časti alebo jeho straty,
4. pre prípad úmyselného poškodenia alebo zničenia vandalizmom ( zisteným alebo nezisteným ),
5. škody na zdraví v dôsledku poistnej udalosti, úrazové poistenie osôb prepravovaných v motorovom vozidle,
6. krádež alebo poškodenie prepravovanej batožiny,
7. škody na elektroinštalácii motorového vozidla spôsobené hlodavcami,
8. poistenie GAP,
9. pripoistenie čelného skla.
   1. Prenajímateľ zabezpečí aj všetky služby spojené s poistením motorových vozidiel. Kópie poistných zmlúv odovzdá prenajímateľ nájomcovi ako súčasť dokladov podľa článku IV bodu 4.3. tejto leasingovej zmluvy.
   2. V prípade vzniku poistnej udalosti bude nájomca postupovať v súlade s príslušnými predpismi, pričom o tejto udalosti bude bezodkladne informovať prenajímateľa. Ďalší postup zabezpečí prenajímateľ ako poistený vlastník motorových vozidiel.
   3. Prenajímateľ sa zaväzuje počas trvania nájmu motorových vozidiel zabezpečiť celoročné platné diaľničné známky (aj elektronické) v Slovenskej republike, Rakúsku a Českej republike, a zabezpečiť doručenie dokladov o tejto skutočnosti nájomcovi.

**Článok VIII**

**Servis, služby pneuservisu a asistenčné služby**

* 1. Prenajímateľ sa zaväzuje zabezpečiť pre nájomcu aj servis motorových vozidiel, služby pneuservisu a asistenčné služby výhradne na svoje náklady, prostredníctvom zamestnancov prenajímateľa alebo ním určených osôb.
  2. Servis motorových vozidiel predstavuje všetky servisné prehliadky predpísané výrobcom motorových vozidiel, záručné a pozáručné prehliadky, výmeny štandardne opotrebených náhradných dielov a servisné zásahy v prípade poistných udalostí a náhodných porúch spôsobených prevádzkou motorového vozidla podľa bežného opotrebenia motorových vozidiel, mimo servisných zásahov pri poruchách jednoznačne spôsobených užívateľmi motorových vozidiel. Dostupnosť servisného strediska pre vykonávanie servisu podľa tejto leasingovej zmluvy musí byť v najbližšom možnom autorizovanom stredisku od sídla nájomcu.
  3. Pravidelné servisné prehliadky budú realizované v pravidelných intervaloch predpísaných výrobcom motorových vozidiel.
  4. Servis zabezpečuje prenajímateľ prostredníctvom svojich zamestnancov, resp. ním určených osôb, a to na základe písomnej, telefonickej alebo osobnej požiadavky do 24 hodín od jej oznámenia. Zabezpečenie servisu na účely tejto leasingovej zmluvy zahŕňa aj „pick-up“ servis, v rámci ktorého prenajímateľ zabezpečí vyzdvihnutie a vrátenie motorových vozidiel na miesto vopred určené nájomcom.
  5. Prenajímateľ na svoje náklady zabezpečí v rámci servisu aj základný spotrebný materiál, opravu porúch bežným opotrebením materiálu a poskytnutie náhradného vozidla podľa tejto leasingovej zmluvy.
  6. Prenajímateľ poskytne nájomcovi náhradné vozidlo zodpovedajúce tejto leasingovej zmluve tej istej triedy a vybavenia resp. vyššej kategórie vrátane všetkých služieb spojených s nájmom podľa tejto leasingovej zmluvy, a to v prípade servisného zásahu, povinnej servisnej prehliadky, poistných udalostí a porúch, počas trvania výkonu servisu, v cene nájmu motorového vozidla, od momentu prijatia motorového vozidla, ktoré je predmetom nájmu, autorizovaným servisom.
  7. V prípade poistných udalostí a porúch na motorových vozidlách prenajímateľ zabezpečí pre nájomcu asistenčné služby, ktoré predstavujú minimálne:
* 24 hodinový „hot line info servis“ prostredníctvom pevných a mobilných liniek zamestnancov prenajímateľa počas celej doby nájmu s pokrytím v Slovenskej republike a v zahraničí (EÚ),
* zabezpečenie nepretržitej 24 hodinovej asistenčnej služby 7 dní v týždni v prípade dopravnej nehody alebo poruchy motorového vozidla, konkrétne poskytnutie asistenčnej služby, ktorá obsahuje prácu mechanika na ceste, opravu defektu, dovozu a výmenu paliva v nádrži v prípade načerpania nesprávneho typu paliva a taktiež poskytnutie odťahovej služby, najmä príjazd a odjazd odťahového vozidla (vrátene naloženia, prevozu a zloženia motorového vozidla) a zabezpečenia dopravy zamestnancov nájomcu a spolucestujúcich do miesta cieľa cesty.
  1. Bežnú starostlivosť o motorové vozidlá si zabezpečuje nájomca prostredníctvom svojich zamestnancov alebo iných ním poverených osôb. Pod pojmom bežná starostlivosť sa rozumie najmä tankovanie pohonných látok, vysávanie, čistenie, umývanie a voskovanie vozidla, doplňovanie kvapaliny do ostrekovačov, dohusťovanie pneumatík.
  2. Služby pneuservisu, ktoré sa zaväzuje prenajímateľ zabezpečiť pre nájomcu predstavujú minimálne:
* výmenu zimných, resp. letných pneumatík prémiovej kvality, resp. najvyššej triedy kvality 2x ročne vrátane ich vyváženia, skladovania a ich ďalšej výmeny, pričom jedna sada pneumatík je kalkulovaná na 40 000 km, výmena pneumatík sa uskutoční po opotrebovaní na predpísanú hodnotu výrobcu a všeobecne záväzných právnych predpisov Slovenskej republiky,
* prezutie motorových vozidiel v termíne do 1. novembra kalendárneho roka na zimnú sezónu a do 1. apríla prezutie na letnú sezónu, resp. v prípade potreby aj v skoršom termíne,
* služby pneuservisu zabezpečí prenajímateľ na základe písomnej, telefonickej alebo osobnej požiadavky nájomcu s presným dátumom a časom do 24 hodín od nahlásenia požiadavky prenajímateľovi,
* zabezpečenie služieb pneuservisu servismi určenými prenajímateľom, pričom dostupnosť servisného strediska musí byť do 15 km od sídla nájomcu.

**Článok IX**

**Vlastníctvo a užívanie motorových vozidiel**

* 1. Prenajímateľ je po celú dobu trvania nájmu výlučným vlastníkom motorových vozidiel. Odovzdaním motorových vozidiel udeľuje prenajímateľ nájomcovi právo užívať motorové vozidlá po dobu 48 mesiacov odo dňa jeho prevzatia na základe preberacieho protokolu podľa bodu 4.4. článku IV tejto leasingovej zmluvy. Odovzdaním motorových vozidiel znáša nebezpečenstvo škody na motorových vozidlách prenajímateľ.
  2. Prenajímateľ zabezpečí, že motorové vozidlá nebudú zaťažené právami tretích osôb ako napríklad záložným právom, predkupným právom a pod.
  3. Nájomca je povinný užívať motorové vozidlá obvyklým spôsobom, v súlade s technickými a prevádzkovými predpismi a normami stanovenými výrobcom motorových vozidiel, a v súlade so všeobecne záväznými právnymi predpismi platnými na území, na ktorom sa používajú, a na účel, na ktorý sú motorové vozidlá určené a vybavené. Nájomca nesmie po dobu trvania nájmu nakladať s motorovými vozidlami spôsobom, ktorý by bol v rozpore s touto leasingovou zmluvou, najmä ich nesmie predať, zameniť, darovať, založiť ich alebo ich inak zaťažiť akýmikoľvek právami tretích osôb.
  4. Nájomca je povinný zaobchádzať s každým z motorových vozidiel tak, aby na nich nevznikla škoda. V prípade vzniku škody na motorovom vozidle, je nájomca povinný bezodkladne informovať prenajímateľa o škode a všetkých vadách na motorovom vozidle.
  5. Nájomca je povinný pred každým použitím motorového vozidla skontrolovať jeho technický stav, vrátane stavu pneumatík. Ak zistí vady, je povinný o tom bezodkladne informovať prenajímateľa. Nájomca nie je oprávnený vykonať žiadne technické zásahy na motorovom vozidle okrem bežnej starostlivosti podľa tejto leasingovej zmluvy.
  6. Prenajímateľ sa zaväzuje vykonať  predobhliadku motorových vozidiel  1x za 12 mesiacov pre zistenie poškodení a nadmerného opotrebenia motorových vozidiel.

**Článok X**

**Vrátenie motorových vozidiel**

* 1. Po uplynutí doby nájmu vráti nájomca prenajímateľovi motorové vozidlá na mieste vopred dohodnutom zmluvnými stranami, najmä v prevádzke spoločnosti vykonávajúcej posúdenie technického stavu motorového vozidla alebo na adrese sídla prenajímateľa. Po dobu omeškania prenajímateľa s poskytnutím súčinnosti nie je nájomca v omeškaní s plnením povinnosti vrátenia motorových vozidiel v termíne po uplynutí doby nájmu.
  2. Prenajímateľ prevezme vozidlo v stave, v akom bolo vozidlo nájomcovi odovzdané, s prihliadnutím k bežnej opotrebovanosti podľa počtu najazdených kilometrov. Bežnou opotrebovanosťou sa rozumie najmä:
     1. bežný soľný efekt, vlasové a drobné ryhy, mierne poškodenia asfaltom, poškodenia od odlietajúcich kamienkov,
     2. drobné, malé ryhy, odreté vonkajšie spätné zrkadlá po bežnom používaní vozidla, ako aj odreté plastové časti,
     3. drobné poškodenia, odery nesúce stopy bežného používania, ktoré nezasahujú do bezpečnosti prevádzky a funkčnosti predmetu nájmu,
     4. bežné opotrebovanie čalúnenia a obloženia interiéru, ktoré vzniklo bežným a normálnym užívaním predmetu nájmu.
  3. Nadmerné opotrebenie motorových vozidiel prekračujúce bežné opotrebenie pri riadnom užívaní je definované v manuáli (katalógu) prenajímateľa pre nadmerné opotrebenie motorových vozidiel, ktorý je súčasťou dokladov odovzdaných nájomcovi podľa článku IV bodu 4.3. tejto leasingovej zmluvy.
  4. Prenajímateľ pri preberaní motorových vozidiel nebude prihliadať na hĺbku dezénu letnej/zimnej pneumatiky v jej najslabšom mieste, odreté/porezané pneumatiky, odery diskov kolies zapríčinené každodenným používaním motorových vozidiel.
  5. Nájomca je povinný odovzdať všetku dokumentáciu, ktorú získal od prenajímateľa najmä podľa článku IV. bodu 4.3. tejto leasingovej zmluvy. Motorové vozidlá budú odovzdané čisté a s vyčisteným interiérom.
  6. Na mieste vrátenia motorových vozidiel sa za prítomnosti oprávnených zástupcov oboch zmluvných strán vykoná obhliadka motorových vozidiel. Účelom obhliadky je zistenie poškodení, ktoré na nich vznikli v priebehu trvania doby nájmu. Motorové vozidlá sa považujú za riadne vrátené až podpísaním protokolu, resp. protokolov o vrátení motorových vozidiel zmluvnými stranami oprávnenými zástupcami oboch zmluvných strán. Súčasťou protokolu, resp. protokolov o vrátení motorových vozidiel je zoznam zistených poškodení motorových vozidiel.

**Článok XI**

**Zmluvné pokuty**

* 1. V prípade omeškania prenajímateľa s odovzdaním motorových vozidiel v termíne podľa článku IV bodu 4.1. tejto leasingovej zmluvy je nájomca oprávnený požadovať zaplatenie zmluvnej pokuty vo výške 50,00 eur bez DPH za každý aj začatý deň omeškania maximálne však do výšky 1 000,00 eur bez DPH.
  2. Ak je prenajímateľ v omeškaní s odovzdaním náhradného motorového vozidla v zmysle bodu 8.6. článku VIII tejto leasingovej zmluvy je povinný zaplatiť nájomcovi zmluvnú pokutu vo výške 100,00 eur bez DPH za každý aj začatý deň omeškania, a to za každé motorové vozidlo samostatne.
  3. V prípade porušenia ktorejkoľvek povinnosti prenajímateľa v zmysle článku VIII tejto leasingovej zmluvy je prenajímateľ povinný zaplatiť nájomcovi zmluvnú pokutu vo výške 50,00 eur bez DPH za každý jednotlivý prípad porušenia, a to aj opakovane.
  4. V prípade omeškania nájomcu s úhradou nájomného v dohodnutej lehote splatnosti je prenajímateľ oprávnený požadovať od nájomcu zaplatenie úroku z omeškania vo výške 0,05% z dlžnej sumy za každý deň omeškania.
  5. V prípade omeškania nájomcu s vrátením motorových vozidiel podľa bodu 10.1. článku X tejto leasingovej zmluvy, má prenajímateľ právo žiadať od nájomcu zmluvnú pokutu vo výške 50,00 eur bez DPH za každý aj začatý deň omeškania nájomcu s vrátením motorových vozidiel, maximálne však do výšky 1 000,00 eur bez DPH.
  6. Splatnosť zmluvných pokút v zmysle tejto zmluvy je do 30 dní odo dňa doručenia faktúry druhej zmluvnej strane.
  7. Zaplatením zmluvnej pokuty nie je dotknutý nárok nájomcu na náhradu škody. Zmluvné pokuty sa nezapočítavajú na úhradu škôd, ktoré nájomcovi vzniknú porušením zmluvnej povinnosti prenajímateľa.

**Článok XII**

**Ukončenie zmluvy a predčasné ukončenie nájmu**

* 1. Táto leasingová zmluva môže zaniknúť okrem uplynutia doby nájmu uvedenej v článku IV bodu 4.2. tejto leasingovej zmluvy aj:
     + - 1. písomnou dohodou zmluvných strán,
         2. písomným odstúpením od zmluvy, z dôvodu podstatného alebo nepodstatného porušenia zmluvných povinností vyplývajúcich z tejto zmluvy.
  2. V prípade zániku tejto leasingovej zmluvy dohodou zmluvných strán, táto zaniká dňom uvedeným v tejto dohode (ďalej len „deň zániku zmluvy dohodou“). V tejto dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou ku dňu zániku zmluvy dohodou.
  3. V prípade, ak nie je v tejto zmluve uvedené inak, môžu od tejto zmluvy zmluvné strany odstúpiť podľa ustanovení Obchodného zákonníka. Nájomca má ďalej právo okamžite odstúpiť od tejto zmluvy okrem prípadov podstatného porušenia zmluvy aj v prípade, ak:
     1. bude na majetok prenajímateľa začaté konkurzné konanie a/alebo prenajímateľ vstúpi do likvidácie,
     2. prenajímateľ stratil spôsobilosť vyžadovanú zákonom o verejnom obstarávaní na riadne plnenie tejto zmluvy,
     3. právoplatným rozhodnutím Protimonopolného úradu Slovenskej republiky bolo konštatované, že prenajímateľ sa pri získaní zákazky, ktorej výsledkom je táto leasingová zmluva, dopustil kolúzneho správania a/alebo v prípade, ak prenajímateľ iným nedovoleným spôsobom ovplyvnil výber víťazného uchádzača, čím narušil alebo ohrozil hospodársku súťaž.
  4. Odstúpenie od zmluvy musí mať písomnú formu, musí byť doručené druhej zmluvnej strane a jeho účinky nastávajú dňom doručenia zmluvnej strane, ktorá svoju povinnosť porušila.
  5. Nájomca je oprávnený okamžite odstúpiť od tejto zmluvy v prípade podstatného porušenia zmluvy prenajímateľom, a to v prípadoch:
     1. ak sa preukáže, že prenajímateľ v ponuke predložil nepravdivé doklady alebo uviedol nepravdivé, neúplné alebo skreslené údaje,
     2. ak je zrejmé, že z dôvodov na strane prenajímateľa motorové vozidlá podľa tejto leasingovej zmluvy nebudú odovzdané nájomcovi včas a/alebo riadne, alebo
     3. ak je to uvedené v iných ustanoveniach tejto leasingovej zmluvy.
  6. Zmluvné strany sa dohodli, že v prípade podstatného porušenia zmluvných povinností jednou zmluvnou stranou, druhá zmluvná strana má právo okamžite odstúpiť od tejto leasingovej zmluvy. Odstúpenie od zmluvy musí byť druhej zmluvnej strane oznámené písomne. Právne účinky odstúpenia od zmluvy nastávajú dňom doručenia písomného oznámenia o odstúpení druhej zmluvnej strane na adresu jej sídla.
  7. Za nepodstatné porušenie tejto leasingovej zmluvy sa považuje každé porušenie zmluvy, okrem porušení zmluvy definovaných v tejto leasingovej zmluve ako podstatné porušenie tejto leasingovej zmluvy. V prípade, ak ktorákoľvek zo zmluvných strán poruší nepodstatným spôsobom niektorú zo svojich povinností dohodnutých v tejto zmluve a nesplní svoju povinnosť ani v dodatočne určenej primeranej lehote stanovenej dotknutou zmluvnou stranou, môže táto zmluvná strana od tejto leasingovej zmluvy odstúpiť. Za dodatočne primeranú lehotu sa na účely tejto zmluvy rozumie lehota minimálne päť pracovných dní, s prihliadnutím na povahu predmetnej veci. Výzva na splnenie povinnosti s určením dodatočnej primeranej lehoty musí byť písomná a doručená druhej zmluvnej strane.
  8. Nájomca má ďalej právo okamžite odstúpiť od tejto zmluvy v súlade s § 19 zákona o verejnom obstarávaní.
  9. Každá zo zmluvný strán je oprávnená odstúpiť od tejto zmluvy, pokiaľ jej to umožňuje zákon č. 315/2016 Z. z.
  10. Nájomca nie je oprávnený leasingovú zmluvu jednostranne predčasne vypovedať, ale má právo ktorékoľvek z motorových vozidiel predčasne prenajímateľovi vrátiť pred uplynutím doby trvania nájmu uvedenej v článku IV bodu 4.2. tejto leasingovej zmluvy. V takom prípade nájomca znáša všetky finančné náklady vzniknuté prenajímateľovi s predčasným vrátením motorových vozidiel, najmä rozdiel medzi účtovnou zostatkovou cenou a predajnou cenou vrátených motorových vozidiel a prípadnú sumu za neamortizované servisné a pneuservisné náklady.
  11. K predčasnému ukončeniu nájmu ktoréhokoľvek z motorových vozidiel príde aj v prípade, ak nastane niektorá z nasledujúcich skutočností:
      1. krádež motorového vozidla,
      2. úplné zničenie motorového vozidla (totálna havária).
  12. V prípade predčasného ukončenia leasingovej zmluvy ako aj v prípade predčasného vrátenia jedného alebo viacerých motorových vozidiel je nájomca povinný vrátiť motorové vozidlá prenajímateľovi v mieste a čase, ktoré určí prenajímateľ, a to najmä v prevádzke spoločnosti vykonávajúcej posúdenie technického stavu motorového vozidla. Na postup vrátenia motorových vozidiel sa primerane použijú ustanovenia článku X tejto leasingovej zmluvy.

**Článok XIII**

**Okolnosti vylučujúce zodpovednosť (vyššia moc)**

1. Za porušenie zmluvy sa nepovažuje, ak ktorákoľvek zo zmluvných strán nie je schopná plniť svoje záväzky z dôvodov vyššej moci. Pod pojmom vyššia moc sa rozumie akákoľvek nepredvídateľná udalosť, ktorá je nezávislá od vôle zmluvných strán a jej následky sa nedajú odvrátiť (napr. požiar, povodeň, zemetrasenie, vojna, celoštátny štrajk, nepriaznivé poveternostné podmienky neumožňujúce realizáciu diela podľa príslušných technologických postupov a noriem).
2. Na požiadanie zmluvnej strany, ktorej boli oznámené okolnosti vyššej moci je povinná dotknutá zmluvná strana predložiť hodnoverný dôkaz. Prenajímateľ je povinný preukázať nepriaznivé poveternostné podmienky písomným potvrdením Slovenského hydrometeorologického ústavu. Ak sa zmluvné strany nedohodnú inak, dohodnuté zmluvné termíny sa predlžujú o trvanie vyššej moci a o dobu nevyhnutnú na odstránenie jej priamych následkov.
3. Tá zmluvná strana, ktorá sa odvolá na vyššiu moc, je povinná oznámiť pôsobenie a charakteristiku vyššej moci druhej zmluvnej strane najneskôr do 5 dní od vzniku tejto skutočnosti, ďalej budú zmluvné strany postupovať podľa Obchodného zákonníka.

**Článok XIV**

**Záverečné ustanovenia**

1. Akékoľvek zmeny tejto leasingovej zmluvy vyžadujú písomnú formu a súhlas zmluvných strán. Táto leasingová zmluva môže byť menená v súlade s príslušnými ustanoveniami zákona o verejnom obstarávaní len formou písomných a očíslovaných dodatkov, ktoré budú schválené a podpísané oprávnenými zástupcami oboch zmluvných strán.
2. Leasingová zmluva je vyhotovená v šiestich rovnopisoch, dva rovnopisy sú určené pre prenajímateľa a štyri rovnopisy sú určené pre nájomcu. Všetky rovnopisy sú považované za rovnocenné.
3. Zmluvné strany sa dohodli, že písomná korešpondencia bude doručovaná na adresy uvedené v článku I tejto leasingovej zmluvy a v prípade ich zmeny je povinná tá zmluvná strana, u ktorej zmena nastala o tom písomne druhú zmluvnú stranu bez zbytočného odkladu informovať. V prípade akýchkoľvek nejasností, neprevzatia písomností či pochybností pri doručovaní písomností bude za deň doručenia považovaný tretí pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú v článku I tejto leasingovej zmluvy, resp. na inú adresu písomne oznámenú druhej zmluvnej strane. Akákoľvek písomnosť podľa tejto leasingovej zmluvy bude považovaná za riadne doručenú aj vtedy, ak ju adresát odmietne prevziať.
4. Táto leasingová zmluva je uzavretá podľa právneho poriadku Slovenskej republiky, pričom práva, povinnosti a vzťahy zmluvných strán v tejto zmluve neupravené sa budú spravovať príslušnými ustanoveniami Obchodného zákonníka a ďalších všeobecne záväzných právnych predpisov.
5. Zmluvné strany sa zaväzujú, že budú postupovať v súlade s oprávnenými záujmami druhej strany a že vykonajú všetky právne úkony, ktoré sa ukážu byť nevyhnutné pre realizáciu činností upravených touto zmluvou. Záväzok súčinnosti sa vzťahuje len na také úkony, ktoré prispejú alebo majú prispieť k dosiahnutiu účelu tejto leasingovej zmluvy.
6. Zmluvné strany sa zaväzujú prípadné zmeny právneho stavu, ktoré by mohli mať vplyv na plnenie podmienok tejto zmluvy, oznámiť písomne druhej zmluvnej strane najneskôr 30 dní pred predpokladanou zmenou.
7. V prípade sporného výkladu ustanovení tejto leasingovej zmluvy alebo neplnenia záväzkov zmluvných strán sa obidve zmluvné strany budú snažiť prednostne dosiahnuť vzájomnú dohodu. Pokiaľ sa zmluvné strany nedohodnú, budú sa snažiť dosiahnuť súdny zmier. Prípadné spory týkajúce sa výkladu a realizácie tejto zmluvy budú riešené vecne a miestne príslušnými súdmi Slovenskej republiky.
8. V prípade, ak sa niektoré ustanovenie tejto zmluvy stane neplatným, neúčinným alebo nevykonateľným, nie sú tým dotknuté ostatné ustanovenia tejto zmluvy. Príslušné ustanovenie zmluvy sa nahradí takým platným a účinným zákonným ustanovením, ktoré je mu svojím významom a účelom najbližšie.
9. Táto leasingová zmluva (vrátane jej prípadných dodatkov) patrí medzi povinne zverejňované zmluvy podľa ustanovení § 5a zákona č. 211/2000 Z. z. o slobodnom prístupe k informáciám v znení neskorších predpisov (ďalej len „zákon o slobodnom prístupe k informáciám“) v spojení s ustanoveniami § 1 ods. 2 Obchodného zákonníka a ustanoveniami § 47a zákona č. 40/1964 Zb. Občianskeho zákonníka v znení neskorších predpisov. Prenajímateľ súhlasí so zverejnením tejto zmluvy (vrátane jej prípadných dodatkov) a faktúr prenajímateľa doručených nájomcovi, pričom prenajímateľ tiež disponuje písomným súhlasom inej dotknutej osoby (osoby konajúcej za prenajímateľa) na zverejnenie jej údajov v tejto zmluve a vo faktúrach prenajímateľa, a to zverejnenie nájomcom počas trvania jeho povinnosti podľa § 5a ods. 1, 6 a 9 a § 5b zákona o slobodnom prístupe k informáciám.
10. Táto leasingová zmluva nadobúda platnosť a je pre zmluvné strany záväzná odo dňa jej podpísania oprávnenými zástupcami oboch zmluvných strán; ak oprávnení zástupcovia oboch zmluvných strán nepodpíšu túto leasingovú zmluvu v ten istý deň, tak rozhodujúci je deň neskoršieho podpisu. Táto leasingová zmluva nadobúda účinnosť dňom nasledujúcim po dni jej zverejnenia na webovom sídle (internetovej stránke) nájomcu (§ 47a ods. 1 Občianskeho zákonníka v spojení s § 1 ods. 2 Obchodného zákonníka a s § 5a ods. 1, 6 a 9 zákona o slobodnom prístupe k informáciám).
11. Nájomca pri spracúvaní osobných údajov dotknutých osôb prenajímateľa pre účely plnenia tejto zmluvy postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovom sídle nájomcu: <https://www.nbs.sk/sk/ochrana-osobnych-udajov>.
12. Zmluvné strany (každá za seba) zhodne vyhlasujú, že sú plne spôsobilé na právne úkony, že ich zmluvná voľnosť nie je žiadnym spôsobom obmedzená, že sú oprávnené plniť si v celom rozsahu záväzky dohodnuté touto leasingovou zmluvou a že táto leasingová zmluva nevznikla v tiesni, ani za nápadne nevýhodných alebo nevyhovujúcich podmienok pre žiadnu zo zmluvných strán. Súčasne zmluvné strany (každá za seba) zhodne vyhlasujú, že sa s touto zmluvou dôkladne oboznámili a jej obsahu porozumeli, pričom táto leasingová zmluva je určitá a zrozumiteľná a plne zodpovedá slobodnej, vážnej a určitej vôli zmluvných strán. Na dôkaz týchto skutočností zmluvné strany prostredníctvom svojich oprávnených zástupcov podpísali túto leasingovú zmluvu.

|  |  |  |  |  |
| --- | --- | --- | --- | --- |
| Za nájomcu: | |  | Za prenajímateľa: | |
| Národná banka Slovenska | |  |  | |
| V Bratislave dňa | |  | V Bratislave dňa | |
|  | |  |  | |
|  | |  |  | |
| Meno: |  |  | Meno: |  |
| Funkcia: |  |  | Funkcia: |  |

Prílohy, ktoré tvoria neoddeliteľnú súčasť tejto zmluvy sú:

Príloha č. 1 – Špecifikácia technických parametrov motorových vozidiel

Príloha č. 2 – Špecifikácia nájomného

Príloha č. 3 - Zoznam subdodávateľov prenajímateľa

Príloha č. 1 leasingovej zmluvy

**Špecifikácia technických parametrov motorových vozidiel**

|  |  |  |  |
| --- | --- | --- | --- |
| **Názov minimálnych technických parametrov a výbavy osobných motorových vozidiel požadovaných nájomcom** | | | **Hodnota technického parametra ponúkaná prenajímateľom** |
|  | Výrobca vozidla | - | <vyplní uchádzač> |
|  | Presné typové označenie modelu | - | <vyplní uchádzač> |
|  | Počet kusov | - | 10 |
| **Typ karosérie / rozmery** | kombi | požaduje sa | <vyplní uchádzač> |
| Minimálna dĺžka v mm | 4850 | <vyplní uchádzač> |
| Minimálna šírka v mm | 1850 | <vyplní uchádzač> |
| Minimálna výška v mm | 1460 | <vyplní uchádzač> |
| Minimálny rázvor v mm | 2800 | <vyplní uchádzač> |
| Minimálny objem batožinového priestoru | 600 | <vyplní uchádzač> |
| Minimálna výška v mm vrchnej časti sedáku predných sedadiel po strop | 985 | <vyplní uchádzač> |
| Minimálna výška v mm vrchnej časti sedáku zadných sedadiel po strop | 980 | <vyplní uchádzač> |
| Miest na sedenie | 5 | <vyplní uchádzač> |
| Vznetový motor ( diesel ) minimálny výkon v kW | 140 | <vyplní uchádzač> |
| Platná emisná norma podľa legislatívy v čase nadobudnutia účinnosti zmluvy o operatívnom lízingu | požaduje sa | <vyplní uchádzač> |
| **Pohon, podvozok, kolesá** | Minimálne 7 stupňová automatická prevodovka | požaduje sa | <vyplní uchádzač> |
| Pohon všetkých kolies s elektronickou uzávierkou diferenciálu | požaduje sa | <vyplní uchádzač> |
| Disky z ľahkej zliatiny a bezpečnostné skrutky + pneumatiky letné minimálne 17“ disky viac ako 5 lúčové | požaduje sa | <vyplní uchádzač> |
| Neplnohodnotné rezervné koleso | požaduje sa | <vyplní uchádzač> |
| Sezónne obutie na diskoch z ľahkej zliatiny (pneumatiky zimné) | požaduje sa | <vyplní uchádzač> |
| Airbagy predné, bočné vpredu, hlavové vpredu a vzadu, kolenný airbag vodiča | požaduje sa | <vyplní uchádzač> |
| **Bezpečnosť a asistenčné systémy** | ABS so systémom rozdelenia brzdnej sily (EBV) | požaduje sa | <vyplní uchádzač> |
| Elektronický stabilizačný systém (ESC) | požaduje sa | <vyplní uchádzač> |
| Brzdný asistent (BAS) | požaduje sa | <vyplní uchádzač> |
| Systém kontroly trakcie (TCS, ASR) | požaduje sa | <vyplní uchádzač> |
| Hmlové svetlomety | požaduje sa | <vyplní uchádzač> |
| Adaptívne dynamické LED svetlomety | požaduje sa | <vyplní uchádzač> |
| LED denné svetlá | požaduje sa | <vyplní uchádzač> |
| Adaptívny tempomat s prediktívnou reguláciou rýchlosti | požaduje sa | <vyplní uchádzač> |
| Bezpečnostný asistent riadenia line asistent | požaduje sa | <vyplní uchádzač> |
| Asistent pre zastavenie v núdzových situáciách | požaduje sa | <vyplní uchádzač> |
| Parkovacie senzory vpredu a vzadu, cúvacia kamera so zobrazením okolia auta | požaduje sa | <vyplní uchádzač> |
| Asistent možnosti čiastočnej automatizovanej jazdy | požaduje sa | <vyplní uchádzač> |
| Alarm s kontrolou vnútorného priestoru, zálohovou sirénou, senzorom proti odtiahnutiu | požaduje sa | <vyplní uchádzač> |
| Okná elektricky ovládané vpredu a vzadu | požaduje sa | <vyplní uchádzač> |
| Okná determálne od B stĺpika stmavené aj zadné okno | požaduje sa | <vyplní uchádzač> |
| Automatická klimatizácia minimálne dvojzónová | požaduje sa | <vyplní uchádzač> |
| Sedadlo vodiča elektricky nastaviteľné | požaduje sa | <vyplní uchádzač> |
| Stredová lakťová opierka s odkladacím boxom | požaduje sa | <vyplní uchádzač> |
| Operadlá zadných sedadiel asymetricky delené a sklopné | požaduje sa | <vyplní uchádzač> |
| Stredová opierka na zadných sedadlách | požaduje sa | <vyplní uchádzač> |
| Podlahové koberčeky vpredu aj vzadu | požaduje sa | <vyplní uchádzač> |
| Čalúnenie predných a zadných sedadiel alcantara | požaduje sa | <vyplní uchádzač> |
| Palubný počítač, bluetooth hands-free, rádio navigačný systém Európa | požaduje sa | <vyplní uchádzač> |
| Elektricky ovládané otváranie 5 dvier, bezdotykové otváranie veka batožinového priestoru, resp. stlačením tlačidla na diaľkovom ovládači | požaduje sa | <vyplní uchádzač> |
| Centrálne uzamykanie s diaľkovým ovládaním, bez kľúčové otváranie a zamykanie vozidla, bez kľúčové štartovanie | požaduje sa | <vyplní uchádzač> |
| Stierače s dažďovým senzorom | požaduje sa | <vyplní uchádzač> |
| Batožinový priestor s univerzálnym fixačným elementom | požaduje sa | <vyplní uchádzač> |
| Vyhrievané ostrekovače čelného skla | požaduje sa | <vyplní uchádzač> |
| Tretie brzdové svetlo | požaduje sa | <vyplní uchádzač> |
| Elektricky ovládané a vyhrievané spätné zrkadlá | požaduje sa | <vyplní uchádzač> |
| Farba vozidla metalíza podľa vzorkovníka | požaduje sa | <vyplní uchádzač> |
| Spätné zrkadlá, kľučky a nárazníky vo farbe karosérie | požaduje sa | <vyplní uchádzač> |
| Farba interiéru tmavá | požaduje sa | <vyplní uchádzač> |
| Ťažné zariadenie | požaduje sa | <vyplní uchádzač> |
| Doba prenájmu 48 mesiacov | požaduje sa | <vyplní uchádzač> |
| Ročný nájazd kilometrov 20 000 | požaduje sa | <vyplní uchádzač> |
| Povinná výstroj a výbava stanovená pre daný druh vozidla v zmysle zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov | požaduje sa | <vyplní uchádzač> |

Príloha č. 2 leasingovej zmluvy

**Špecifikácia nájomného**

|  |  |  |  |  |
| --- | --- | --- | --- | --- |
| Popis položky | Počet | Mesačné nájomné | | Celkové nájomné  za všetky motorové vozidlá  za 48 mesiacov  v eurách bez DPH |
| za 1 motorové vozidlo  v eurách bez DPH | za všetky motorové vozidlá danej položky  v eurách bez DPH |
| Motorové vozidlá -podľa prílohy č. 1 tejto zmluvy | 10 | **<vyplní uchádzač>** | **<vyplní uchádzač>** | **<vyplní uchádzač>** |

Príloha č. 3 leasingovej zmluvy

**Zoznam subdodávateľov prenajímateľa**

Verejný obstarávateľ požaduje od úspešného uchádzača, aby najneskôr v čase uzavretia tejto leasingovej zmluvy uviedol:

1. údaje o všetkých známych subdodávateľoch v rozsahu obchodné meno, sídlo, IČO,

zápis do príslušného obchodného registra;

2. údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Počet riadkov doplní uchádzač podľa potreby.

Úspešný uchádzač v čase uzavretia tejto zmluvy uvedie aj údaj o predmete subdodávky a rozsah subdodávky v eur bez DPH.

Úspešný uchádzač môže pridať toľko riadkov v tabuľke koľko potrebuje.

|  |  |  |  |  |
| --- | --- | --- | --- | --- |
| P.č. | Obchodné meno, sídlo subdodávateľa a IČO, zápis do príslušného obchodného registra | Osoba oprávnená konať za subdodávateľa (meno a priezvisko, adresa pobytu, dátum narodenia) | Predmet subdodávky | Rozsah subdodávky v eurách bez DPH |
| 1. | <vyplní uchádzač> | <vyplní uchádzač> | <vyplní uchádzač> | <vyplní uchádzač> |
| 2. | <vyplní uchádzač> | <vyplní uchádzač> | <vyplní uchádzač> | <vyplní uchádzač> |
| 3. | <vyplní uchádzač> | <vyplní uchádzač> | <vyplní uchádzač> | <vyplní uchádzač> |